b'\n_START_ARTICLE_\nLurdas\n_START_SECTION_\nGeografija\n_START_PARAGRAPH_\nMiestelis \xc4\xafsik\xc5\xabr\xc4\x99s Auk\xc5\xa1tutini\xc5\xb3 Pir\xc4\x97n\xc5\xb3 departamente Piet\xc5\xb3-Pir\xc4\x97n\xc5\xb3 regione, Pir\xc4\x97n\xc5\xb3 kaln\xc5\xb3 pap\xc4\x97d\xc4\x97je prie Ispanijos sienos. \xc4\xae pietus st\xc5\xabkso Aneto, Montaigu ir Vignemale (3298 m) kalnai, miestel\xc4\xaf supa trys vir\xc5\xa1ukaln\xc4\x97s, auk\xc5\xa1tesn\xc4\x97s nei 1000 m.: B\xc3\xa9out, Petit Jer ir Grand Jer (\xc4\xafrengtas funikulierius). Gave de Pau up\xc4\x97s kilpoje atsidengia uola, vadinama Massabielle. Jos \xc5\xa1iauriniame pakra\xc5\xa1tyje, prie up\xc4\x97s, atsiveria netaisyklingos formos tu\xc5\xa1\xc4\x8dia ertm\xc4\x97, arba grota, kurioje 1858 m. \xc4\xafvyko \xc5\xa1v. Marijos apsirei\xc5\xa1kimai. Iki tol miestelyje gars\xc4\x97jo ant skard\xc5\xbeio pastatyta pilis\xe2\x80\x93tvirtov\xc4\x97 Ch\xc3\xa2teau fort de Lourdes.\n_START_SECTION_\nIstorija\n_START_PARAGRAPH_\nVIII a. d\xc4\x97l Lurdo tvirtov\xc4\x97s var\xc5\xbe\xc4\x97si vietos valdovas Miratas ir frank\xc5\xb3 karalius Karolis Didysis. Kur\xc4\xaf laik\xc4\x85 Miratas buvo apsuptas ir u\xc5\xbeblokuotas savo tvirtov\xc4\x97je, ta\xc4\x8diau maurai nepasidav\xc4\x97. Pasak legendos, netik\xc4\x97tai pasirod\xc4\x99s erelis numet\xc4\x97 Miratui po kojomis did\xc5\xbeiul\xc4\xaf up\xc4\x97tak\xc4\xaf. Tai buvo vertinama kaip blogas \xc5\xbeenklas. Vietos arkivyskupas patikino, kad Miratas privalo pasiduoti Dangaus karalienei. Jis aplank\xc4\x97 Le Piui en Veli Juod\xc4\x85j\xc4\x85 Mergel\xc4\x99 \xc4\xafteikti dovanas, ta\xc4\x8diau buvo apstulbintas jos i\xc5\xa1skirtinio gro\xc5\xbeio. Tai j\xc4\xaf \xc4\xaftikino ir jis galiausiai atidav\xc4\x97 tvirtov\xc4\x99 bei pri\xc4\x97m\xc4\x97 krik\xc5\xa1t\xc4\x85. Atsivertimo dien\xc4\x85 Miratas pri\xc4\x97m\xc4\x97 Lorus vard\xc4\x85, kuris buvo suteiktas ir miestui, dabar \xc5\xbeinomam Lurdui._NEWLINE_Po Bigoro (Bigorre) graf\xc5\xb3 valdymo Lurdas atiteko Anglijai pagal 1360 m. Bretinji taikos sutar\xc4\xaf (Treaty of Bretigny), atne\xc5\xa1usiai laikin\xc4\x85 taik\xc4\x85 \xc4\xaf Pranc\xc5\xabzij\xc4\x85 per \xc5\xa0imtamet\xc4\xaf kar\xc4\x85. 1405 m. Karolis VI Mylimasis po 18 m\xc4\x97nesi\xc5\xb3 pilies apsupties u\xc5\xbe\xc4\x97m\xc4\x97 Lurd\xc4\x85. V\xc4\x97liau, XVI a. pabaigoje, Pranc\xc5\xabzij\xc4\x85 kamavo vykstantys religiniai karai tarp katalik\xc5\xb3 ir hugenot\xc5\xb3. 1569 m. Montgomerio grafas Gabrielius (Gabriel de Lorges comte de Montgomery) puol\xc4\x97 gretim\xc4\x85 Tarbo miest\xc4\x85, kai j\xc4\xaf u\xc5\xbevald\xc4\x97 protestantai. 1592 m. miest\xc4\x85 u\xc5\xbepl\xc5\xabdus Katalik\xc5\xb3 lygos paj\xc4\x97goms, katalikyb\xc4\x97 v\xc4\x97l buvo atkurta. 1607 m. Lurdas galiausiai tapo Pranc\xc5\xabzijos karalyst\xc4\x97s dalimi._NEWLINE_Liudviko XV Mylimojo laikais pilis buvo tapusi kal\xc4\x97jimu, nors 1789 m. Generaliniai luomai kalinius i\xc5\xa1laisvino. I\xc5\xa1kilus Napoleonui, 1803 m. \xc4\x8dia v\xc4\x97l \xc4\xafkurdintas kal\xc4\x97jimas. 1814 m. Velingtono Kunigaik\xc5\xa1\xc4\x8dio paj\xc4\x97gos sumu\xc5\xa1\xc4\x97 pranc\xc5\xabzus prie Tarbo ir po m\xc5\xab\xc5\xa1io prie Tul\xc5\xabzos \xc4\x97m\xc4\x97 kontroliuoti region\xc4\x85._NEWLINE_Iki pat 1858 m., kol vietin\xc4\x97je grotoje nebuvo apsirei\xc5\xa1kusi \xc5\xa1v. Marija, Lurdas buvo ramus komunos miestelis su 4000 gyventoj\xc5\xb3. Pilyje buvo \xc4\xafsik\xc5\xabr\xc4\x99s p\xc4\x97stinink\xc5\xb3 garnizonas. Pro miestel\xc4\xaf driek\xc4\x97si keliautoj\xc5\xb3 mar\xc5\xa1rutai link Bar\xc3\xa8ges, Cauterets, Luz-Saint-Sauveur, Bagn\xc3\xa8res-de-Bigorre, Gavarnie vandens telkini\xc5\xb3 ir tarpekli\xc5\xb3.\n_START_SECTION_\nLurdo \xc5\xa1ventov\xc4\x97\n_START_PARAGRAPH_\nLurdo \xc5\xa1ventov\xc4\x97 (Sanctuaires de Lourdes) \xc4\xafrengta vietoje, kurioje Bernadetei pirm\xc4\x85 kart\xc4\x85 apsirei\xc5\xa1k\xc4\x97 \xc5\xa1v. Marija \xe2\x80\x93 katedra Notre-Dame de Lourdes. Link jos veda tiltas Pont St-Michel, kuris yra tarsi \xc4\xaf\xc4\x97jimas \xc4\xaf \xc5\xa1ventov\xc4\x99 po atviru dangumi. Navos vaidmen\xc4\xaf atlieka Procesij\xc5\xb3 esplanada (Esplanade des processions), toliau \xe2\x80\x93 po\xc5\xbeemin\xc4\x97 \xc5\xa1v. Pijaus X bazilika (Basilique souterraine St-Pie X), kurioje vienu metu sutelpa iki 20 000 maldinink\xc5\xb3. Toliau stovi \xc5\xa1v. Marijos statula, tarsi \xc4\xafrengta altoriaus ni\xc5\xa1oje. \xc5\xa0ventov\xc4\x97s pagrindas \xe2\x80\x93 dvi bazilikos: neobizantin\xc4\x97 Maldos bazilika (Basilique du rosaire) ir neogotikin\xc4\x97 Auk\xc5\xa1tutin\xc4\x97 bazilika (Basilique sup\xc3\xa9rieure). Po bazilik\xc5\xb3 tikintieji patenka \xc4\xaf Stebukling\xc4\x85j\xc4\x85 grot\xc4\x85 (Grotte miraculeuse), Masabjel\xc4\x97s grot\xc4\x85 (Grotte de Massabielle) ir Apsirei\xc5\xa1kim\xc5\xb3 grot\xc4\x85 (Grotte des apparitions). Vienoje i\xc5\xa1 j\xc5\xb3 savo laiku Bernadet\xc4\x97 aptiko stebuklingo vandens \xc5\xa1altin\xc4\xaf, i\xc5\xa1 kurio galima pasisemti vandens i\xc5\xa1sine\xc5\xa1imui. Tai viena i\xc5\xa1 populiariausi\xc5\xb3 preki\xc5\xb3 miestelyje. Netoli \xc5\xa1i\xc5\xb3 grot\xc5\xb3 \xc4\xafrengtos \xc5\xa1e\xc5\xa1ios krik\xc5\xa1tyklos moterims ir vienuolika \xe2\x80\x93 vyrams. Pie\xc4\x8diau Auk\xc5\xa1tutin\xc4\x97s bazilikos prasideda Kry\xc5\xbeiaus kelias su 14 stacij\xc5\xb3.\n_START_SECTION_\nPiligrimyst\xc4\x97\n_START_PARAGRAPH_\nKrik\xc5\xa1\xc4\x8dioni\xc5\xa1kajame pasaulyje yra labai populiarios piligrimin\xc4\x97s kelion\xc4\x97s \xc4\xaf Lurd\xc4\x85. Atvyk\xc4\x97liai gauna vis\xc4\x85 spektr\xc4\x85 dvasini\xc5\xb3 veikl\xc5\xb3. Piligrimai \xc4\x8dia gali praleisti ne vien\xc4\x85 dien\xc4\x85, kasdien melsdamiesi prie apsirei\xc5\xa1kimo grotos, dalyvaudami \xc5\xbevaki\xc5\xb3 procesijose, eidami Kry\xc5\xbeiaus kelius, medituodami Ro\xc5\xbein\xc4\xaf vienoje i\xc5\xa1 koply\xc4\x8di\xc5\xb3. Grota, \xc5\xa1alia i\xc5\xa1try\xc5\xa1k\xc4\x99s vandens \xc5\xa1altinis, taip pat v\xc4\x97liau pastatyta did\xc5\xbeiul\xc4\x97 katedra gars\xc4\x97ja tuo, kad \xc4\x8dia \xc4\xafvyko ne vienas stebuklingas i\xc5\xa1gijimas. Tai viena populiariausi\xc5\xb3 viet\xc5\xb3 krik\xc5\xa1\xc4\x8dioni\xc5\xa1kame pasaulyje, kur piligrimai stebuklingo \xc5\xa1altinio vandenyje ie\xc5\xa1ko ne tik dvasinio, bet ir fizinio i\xc5\xa1gijimo. Da\xc5\xbeni atvejai, kad \xc5\xa1ie stebuklai \xc4\xafvyksta. \xc4\xae Lurd\xc4\x85 kasmet atvyksta apie 6 mln. piligrim\xc5\xb3 i\xc5\xa1 viso pasaulio, jis yra tap\xc4\x99s visuotiniu stebuklingo i\xc5\xa1gijimo simboliu._NEWLINE_Jonas Paulius II buvo pirmasis popie\xc5\xbeius, aplank\xc4\x99s Lurd\xc4\x85. Lurd\xc4\x85 gerai pa\xc5\xbeinojo beveik visi XX a. popie\xc5\xbeiai, kurie \xc5\xa1i\xc4\x85 \xc5\xa1ventov\xc4\x99 aplank\xc4\x97 dar prie\xc5\xa1 j\xc5\xb3 i\xc5\xa1rinkim\xc4\x85 \xc4\xaf \xc5\xa1v. Petro \xc4\xafp\xc4\x97dinius._NEWLINE_Nors autoritetinga Ba\xc5\xbeny\xc4\x8dios sudaryta medik\xc5\xb3 ir teolog\xc5\xb3 komisija oficialiai nepaai\xc5\xa1kinamais yra patvirtinusi tik 67 Lurde \xc4\xafvykusius i\xc5\xa1gijimus (paskutinis patvirtintas 2005 m.), ta\xc4\x8diau yra u\xc5\xbefiksuoti t\xc5\xabkstan\xc4\x8diai oficialiai nepatvirtint\xc5\xb3 i\xc5\xa1gijim\xc5\xb3, kurie \xc4\xafvykdavo i\xc5\xa1g\xc4\x97rus stebuklingojo \xc5\xa1altinio vandens ar juo nusiprausus._NEWLINE_Visa miestelio infrastrukt\xc5\xabra yra skirta piligrimams. Maldininkams \xc4\x8dia sudarytos visos pri\xc4\x97mimo ir apgyvendinimo s\xc4\x85lygos. R\xc5\xabpinamasi j\xc5\xb3 maitinimu, sudaromos puikios s\xc4\x85lygos maldai bei tik\xc4\x97jimo stiprinimui. Sudaromos atskiros piligrimin\xc4\x97s programos atvykstantiems pavieniui, organizuotoms grup\xc4\x97ms, jaunimui, brandaus am\xc5\xbeiaus \xc5\xbemon\xc4\x97ms bei ne\xc4\xafgaliesiems. Tenkinami ir pa\xc5\xbeintiniai, turistiniai piligrim\xc5\xb3 poreikiai. Muziejai, Pir\xc4\x97n\xc5\xb3 kalnai, kavin\xc4\x97s ir restoranai, gausyb\xc4\x97 suvenyr\xc5\xb3 parduotuvi\xc5\xb3 taip pat skatina piligrimus \xc4\x8dia praleisti ne vien\xc4\x85 akimirk\xc4\x85.\n_START_SECTION_\nTransportas\n_START_PARAGRAPH_\nLurd\xc4\x85 aptarnauja nedidelis regioninis oro uostas Tarbes\xe2\x80\x93Lourdes\xe2\x80\x93Pyr\xc3\xa9n\xc3\xa9es i\xc5\xa1 gretimo Tarbo miesto. Taip pat dalis miestelio sve\xc4\x8di\xc5\xb3 naudojasi A\xc3\xa9roport Pau Pyr\xc3\xa9n\xc3\xa9es oro uosto, esan\xc4\x8dio Po mieste, paslaugomis. \xc4\xae Lurd\xc4\x85 va\xc5\xbeiuoja SNCF ir TGV greitieji traukiniai, yra gele\xc5\xbeinkelio stotis Gare de Lourdes. Esant poreikiui skiriami papildomi traukiniai. Daugelis piligrim\xc5\xb3 i\xc5\xa1 Pranc\xc5\xabzijos ir Ispanijos atvyksta autobusais.\n_START_SECTION_\n\xc5\xa0vietimas\n_START_PARAGRAPH_\nLurde yra dvi pagrindin\xc4\x97s mokyklos, valstybin\xc4\x97 ir privati. Privat\xc5\xb3 lic\xc4\x97j\xc5\xb3 Lyc\xc3\xa9e Peyramale St Joseph \xc4\xafsteig\xc4\x97 du vienuoliai vos pora met\xc5\xb3 prie\xc5\xa1 \xc5\xa1v. Marijos apsirei\xc5\xa1kim\xc4\x85. Pavadintas tuo metu Lurde kunigavusio Dominique Peyramale garbei. Lic\xc4\x97jus 2007 m. \xc5\xa1vent\xc4\x97 150\xe2\x80\x93\xc4\x85j\xc4\xaf jubiliej\xc5\xb3. Valstybin\xc4\x97 mokykla Lyc\xc3\xa9e de Sarsan yra naujesn\xc4\x97, nuolat besivar\xc5\xbeanti su priva\xc4\x8dia.'